6.4.2022
DA
Den Europæiske Unions Tidende
C 152/139
1.5.
EØSU påpeger, at vedvarende energikilder, herunder biobrændstoffer, spiller en vigtig rolle som en umiddelbart tilgængelig og prismæssigt overkommelig løsning for især tunge køretøjer og vejgodstransport over lange afstande.
Der skal være fokus på drivhusgasfodaftrykket fra alle alternative og vedvarende brændstoffer.
1.6.
Opgraderingen af elforsyningsnettet skal være en øjeblikkelig prioritet med henblik på at fremme hurtige ladestationer og producere brint og andre alternative brændstoffer.
Derudover er der behov for at installere dobbeltrettede intelligente målere, så elektriciteten kan strømme begge veje.
Planlægnings- og myndighedskravene skal tages op til revision, så man undgår forsinkelser i opgraderingen af nettet.
1.7.
Dekarbonisering af transportsektoren er stærkt afhængig af en hurtig stigning i produktionen af grøn elektricitet.
E-mobilitet er kun en hensigtsmæssig klimapolitisk løsning, hvis der anvendes grøn elektricitet, og der er derfor brug for flere investeringer i grøn elektricitet.
Kommissionen skal i langt højere grad bidrage til udviklingen af prosumentmodeller og inddrage disse i overvejelserne.
1.8.
Det er nødvendigt at støtte omfattende offentlige investeringer i FoU i videnskabeligt og teknologisk arbejde for at forbedre batterier, navnlig for så vidt angår deres størrelse, kapacitet og levetid.
Hvis man gennem forskning kan nedbringe den mængde litium, der kræves til køretøjsbatterier, vil det reducere vores afhængighed af begrænsede globale forsyninger fra lande uden for EU.
Denne mulighed ville forbedre EU's kapacitet i forhold til den hurtige udbredelse af vedvarende energi til transport og føre til bæredygtig mobilitet.
Der er desuden et presserende behov for FoU og teknologisk udvikling, så alle de mulige alternative brændstoffer evalueres og fremmes, og alle transportformer tages i betragtning.
Det ville være uklogt at gøre sig afhængig af ét enkelt system.
Især bør potentialet i grøn brint bør undersøges.
1.9.
Størstedelen af forbrugerne vil kun kunne overbevises om at købe batteridrevne køretøjer, hvis de er sikre på, at der er etableret tilstrækkelig opladningsinfrastruktur.
Selv forbrugere, som sjældent kører lange ture, skal forsikres om, at de kan rejse over lange afstande i et batteridrevet køretøj, hvis de får behov herfor.
Derfor er denne forordning og dens fulde gennemførelse i hele EU så vigtig.
1.10.
EØSU understreger, at det har afgørende betydning, at infrastrukturen er fuldt interoperabel i alle henseender i hele EU.
Vi må ikke ende i en situation, hvor bilister er nødt til at medbringe diverse adaptere i deres biler for at kunne anvende infrastrukturen for alternative brændstoffer i forskellige medlemsstater.
1.11.
Løsningen med en QR-kode for ad hoc-betalinger er ikke et betalingssystem, der anvendes i vid udstrækning i EU til trods for Kommissionens angivelse i artikel 5, stk. 2.
EØSU forudser, at anvendelse af denne løsning vil skabe problemer med tilgængeligheden for mange brugergrupper.
EØSU er imod anvendelsen af en QR-kode som eneste metode til ad hoc-betalinger.
Betalingskortlæsere skal være tilgængelige for alle ad hoc-betalinger.
1.12.
Direktivet om vedvarende energi indeholder metoder til beregning af, hvilke drivhusgasemissioner der stammer fra forskellige alternative brændstoffer.
Disse beregninger har imidlertid en beskeden indvirkning på borgernes købs­ beslutninger, da disse drivhusgasemissionsværdier for køretøjer er stort set ukendte, og oplysningerne fra bilproducenterne eller -sælgerne ikke kontrolleres tilstrækkeligt.
Dette skal afhjælpes.
1.13.
EØSU beklager, at der stort set ikke har været nogen debat om det bidrag, som borgere, kooperativer, men også fagforeninger og arbejdsgivere kan levere.
Dette til trods for, at et af målene med den europæiske energiunion er at sætte almindelige mennesker og dermed lokale løsninger i centrum, og selv om det står klart, at en stor del af opladningen af e-mobilitet finder sted hjemme og på arbejdspladsen.
EØSU mener derfor, at der er behov for en ny strategi, der stemmer bedre overens med den europæiske energiunions målsætning om at sætte borgerne i centrum, for at tilskynde til større inddragelse af borgere, kooperativer, fagforeninger og arbejdsgivere i de fælles bestræbelser på at fremskynde dekarboniseringen af transportsektoren.
2.
Resumé af Kommissionens forslag 2.1.
EU-borgernes økonomiske og sociale trivsel afhænger af et velfungerende og effektivt mobilitetssystem i hele EU.